อธิบดีกรมการค้าภายใน เผยความคืบหน้าการประกันรายได้พืชผลทางการเกษตร
อธิบดีกรมการค้าภายใน เผยความคืบหน้าการประกันรายได้พืชผลทางการเกษตรนายวิชัย โภชนกิจ อธิบดีกรมการค้าภายใน เปิดเผยถึงความคืบหน้าการประกันรายได้พืชผลทางการเกษตรว่า เมื่อวานนี้ 6 ธันวาคม 2562 นับว่าเป็นข่าวดีอย่างมาก ที่มีการพิจารณาประกันรายได้ข้าวผ่านการประชุมคณะกรรมการนโยบายและบริหารข้าวแห่งชาติ หรือ นบข. ครั้งที่ 2/2562 โดยรัฐบาลมีแนวทางปรับลดระยะเวลาจากเดิม ที่เคยทบทวนทุก 15 วัน ปรับเป็นทุก 7 วันในการอ้างอิงราคาตลาด เนื่องจากพิจารณาจากความเดือดร้อนของเกษตรกรในพื้นที่ภาคตะวันออกเฉียงเหนือ ที่มีปัญหาเกี่ยวกับข้าวหอมมะลิ จึงมีการพิจารณาให้เร็วขึ้น และเมื่อนำราคา 7 วันมาเฉลี่ย จะทำให้การชดเชยส่วนต่างราคาข้าวหอมมะลิจะอยู่ที่ประมาณ 500 บาทต่อตัน โดยครั้งนี้นับเป็นครั้งแรกของการจ่ายชดเชยส่วนต่างข้าวหอมมะลิด้วย ส่วนข้าวเจ้าและข้าวขาวนั้น ยังมีอัตราที่ตันละประมาณ 2,500 บาท โดยสำหรับข้าวเปลือกเจ้าและข้าวขาว นับเป็นการจ่ายในรอบที่ 5 แล้ว ขณะที่มันสำปะหลัง รัฐบาลก็ได้เริ่มจ่ายชดเชยส่วนต่างราคาไปแล้วครั้งแรกเมื่อวันที่ 1 ธันวาคมที่ผ่านมา ในอัตราตันละ 230 บาท ซึ่งยังกำหนดให้สูงสุดครัวเรือนละ 100 ตัน หรือประมาณ 23,000 บาท ในส่วนของปาล์มน้ำมัน เป็นเรื่องที่น่ายินดีอย่างมาก ที่มีการทบทวนการประกันราคาล่าสุด พบว่า ราคาลูกปาล์มขยับขึ้นมาอยู่ที่ 4.60 บาทต่อ 1 กิโลกรัม จึงทำให้รัฐไม่ต้องพิจารณาการประกันราคาเนื่องจากเป็นราคาที่สูงกว่าราคาประกันเดิมที่กำหนดไว้ 4 บาทต่อ 1 กิโลกรัม ซึ่งยังนับว่าเป็นอีกพืชที่ไม่เป็นกังวลต่อการจ่ายส่วนต่างในขณะนี้ เพราะคาดว่าในสิ้นเดือนธันวาคมนี้ ราคาปาล์มน้ำมันจะขยับขึ้นอีกอยู่ที่ประมาณ 5 บาทต่อกิโลกรัมด้วยสำหรับการประกันราคาข้าวที่มีความชื้นประมาณร้อยละ 15 ขณะนี้ ราคาข้าวเปลือกหอมมะลิ จะอยู่ที่ประมาณ 14,482 บาทต่อตัน จากราคาประกันที่ 15,000 บาทต่อตัน โดยข้าวเปลือกหอมมะลินอกพื้นที่ราคา 13,595 บาทต่อตัน จากราคาประกันที่ 14,000 บาทต่อตัน ทำให้ชดเชยส่วนต่างที่ 404 บาท ส่วนข้าวเปลือกเจ้า ราคาตลาดอยู่ที่ 7,546 บาทต่อตัน รัฐชดเชยอยู่ที่ 2,453 บาท จากประกันราคาที่ 10,000  ขณะที่ข้าวหอมปทุม ราคาตลาดอยู่ที่ 9,338 บาท จากราคาประกันที่ 11,000 บาท รัฐชดเชยที่ 1661 บาท ในส่วนของข้าวเหนียวราคาที่ 1.6 หมื่นบาทต่อตัน ซึ่งปีนี้ยังไม่น่าเป็นห่วงมากนักสำหรับข้าวเหนียวเพราะราคายังดีอยู่ โดยอธิบดีกรมการค้าภายใน ยังกล่าวอีกว่า ไม่เกินสัปดาห์นี้ ทั้งข้าวหอมมะลิและข้าวขาวจะหมดทุ่ง เนื่องจากเป็นช่วงหมดฤดูกาลข้าวนาปีแล้ว